## Strategi Ketidaksantunan Bahasa dalam Kalangan Komunitas Facebook di Malaysia
Mohd Adam Fazery Jeffry, Nor Shahila Mansor, Siti Zobaidah Omar Fakulti Bahasa Moden dan Komunikasi
Universiti Putra Malaysia Malaysia, Selangor, Malaysia Article Info ABSTRACT Article history: Submitted March 18, 2021 Revised July 24, 2022 Accepted April 05, 2023, 2023 Published November 21, 2023 This  study  focuses  on  the  impoliteness  strategies  used  in  interactions among Facebook users in Malaysia. It is also scrutinised the perception of  Malaysian  netizens  regarding  the  impoliteness  strategies  used  in social  media  interactions.  A  mix  of  the  qualitative  descriptive  and quantitative  methods  was  employed.  An  approach  of  a  qualitative descriptive is to comprised social interactions in the selected Facebook pages that contained the construction of impoliteness strategies. A total of 288  comments  from netizens  were  selected, examined and  analysed using the Impoliteness Strategies (Culpeper, 2011). The findings showed that there are various patterns of impoliteness strategies used, such as bald on record impoliteness, sarcasm and inappropriate address forms. Whereas a quantitative approach involved a questionnaire that intended to  determine  the  perception  of  netizens  regarding  the  use  of impoliteness  strategies  and  factors  that  instigate  the  use  of  these strategies  in  social  media  interactions.  Respondents  consisted  of  100 students  aged  between  18  to  35  years,  randomly  selected  from  public universities in Malaysia. The analysis of the questionnaires has showed that  most  respondents  accept  negatively  the  use  of  impoliteness strategies  in  social  media  interactions.  Essentially  the  results  of  the questionnaire were inconsistent with the practicalities of the interaction on  Facebook,  which  clearly  demonstrated  the  widely  used  of  the impoliteness strategy. Keywords: Culture Linguistic patters Impoliteness Perception Social media
Corresponding Author: Nor Shahila Mansor, Fakulti Bahasa Moden dan Komunikasi, Universiti Putra Malaysia 43400 Serdang, Selangor, Malaysia Email: nsm@upm.edu.my
PENDAHULUAN
Globalisasi telah membawa pembaharuan dalam aktiviti komunikasi manusia pada masa  kini.  Penciptaan  rangkaian  internet  secara  jelasnya  telah  memudahkan  proses interaksi  di  samping  menyemarakkan  hubungan  interpersonal  antara  masyarakat  di serata  dunia.  Peredaran  masa  dan  perubahan  zaman  membawa  kepada  terciptanya rangkaian teknologi komunikasi dengan jaringan media sosial seperti aplikasi Facebook, Instagram,  Twitter,  MySpace  dan  sebagainya.  Dengan  bantuan  rangkaian  teknologi maklumat, interaksi antara individu menjadi semakin mudah dan pantas.
Definisi ‘interaksi’ atau ‘komunikasi’ antara individu meliputi penggunaan bahasa sebagai  medium  fundamental  dalam  penyampaian  maklumat  serta  perkongsian  idea (Zaitul Azma Zainon Hamzah, 2018). Seiring dengan perkembangan teknologi masa kini, konstruksi  bahasa  dalam  interaksi  juga  mengalami  evolusi  drastik.  Konstruksi  bahasa yang  digunakan  oleh  individu  untuk  berkomunikasi  memperlihatkan  bentuk  yang  lebih bebas dan tidak terikat dengan bentuk tradisional seperti yang dipraktiskan sebelum ini. Bentuk  konstruksi  bahasa  yang  lebih  bebas  meliputi  penggunaan  kata  sindiran,  ironi,
elemen  sarkastik  dan  pelbagai  elemen  yang  dikategorikan  sebagai  ketidaksantunan bahasa (Culpeper, 2011).
Ketidaksantunan  bahasa,  sama  ada  secara  lisan  ataupun  tulisan,  secara  amnya, akan  mendorong  kepada  kegagalan  komunikasi  antara  interlokutor.  Walau  bagaimana pun, dalam interaksi media sosial, isu ini merupakan satu fenomena yang tidak asing lagi. Dengan kata lain, strategi ketidaksantunan dan ancaman terhadap air muka (face threat) bukan  lagi  merupakan  fenomena  marginal,  sebaliknya  menjadi  elemen  utama  dalam praktis komunikasi alam maya dalam kalangan komuniti digital (Arendholz, 2013; Bedijs et  al.,  2014;  Dayter,  2014;  Graham  dan  Hardaker,  2017;  Matley,  2018).  Setakat  ini, tumpuan penyelidik-penyelidik terlibat lebih terarah kepada tingkah laku dan ujaran yang mengancam  air  muka  secara  terus  seperti  ‘trolling’,  ‘flaming’,  ancaman/ugutan, penghinaan, percanggahan pendapat dan tiada kata sepakat (Angouri dan Tseliga, 2010; Hardaker, 2013; Hardaker dan McGlashan, 2016; Kleinke dan Bös, 2015; Shum dan Lee, 2013). Hasil dapatan daripada kajian-kajian ini mencadangkan bahawa ketidaksantunan yang  digunakan  oleh  komuniti  digital  bukan  semata-mata  sebagai  manifestasi ketidakpuasan  hati  terhadap  sesuatu  isu  (Suler,  2004),  sebaliknya  berfungsi  sebagai representasi sesebuah masyakarakat (Bolander dan Locher, 2015; Helfrich, 2014; Graham, 2015)  dan  sikap  ‘kurang  ajar’  (rudeness)  dilihat  sebagai  sebahagian  daripada  identiti kumpulan masyarakat tersebut (Kleinke dan Bös, 2015).
Kajian  ini  mengkaji  interaksi  media  sosial,  Facebook  secara  khususnya,  kerana kecenderungan penggunaan strategi ketidaksantunan dalam kalangan komuniti digital di Malaysia  pada  masa  kini  dilihat  semakin  meluas  dan  agak  membimbangkan.  Praktis  ini secara  jelas  bertentangan  dengan  norma  sosial  dalam  masyarakat  Melayu  yang  amat mementingkan nilai kesopanan dan kesantunan berbahasa.
Walaupun terdapat kajian terdahulu yang berkait dengan strategi ketidaksantunan dalam  interaksi  media  sosial,  namun  kajian  ini  ada  nilai  signifikan  kerana  fokus  kajian bukan  sahaja  kepada  bentuk  strategi  ketidaksantunan,  tetapi  juga  meneliti  persepsi responden terhadap penggunaan elemen ketidaksantunan tersebut. Ruang lingkup kajian terbatas  kepada  bentuk  strategi  ketidaksantunan  bahasa  dan  persepsi  komuniti  atau pengguna  Facebook  di  Malaysia  terutamanya  golongan  muda  terhadap  penggunaan elemen ketidaksantunan bahasa tersebut dalam interaksi di media sosial.
Terdapat  dua  objektif  utama  dalam  kajian  ini.  Objektif  pertama  ialah  mengenal pasti  bentuk  strategi  ketidaksantunan  bahasa  yang  terdapat  dalam  interaksi  komuniti digital  di  laman  Facebook  terpilih.  Manakala  objektif  ke  dua  ialah  meneliti  persepsi pengguna  di  Malaysia  terutamanya  golongan  muda  tentang  penggunaan  strategi ketidaksantunan bahasa dalam interaksi di media sosial.
Hasil  kajian  ini  diharapkan  dapat  menyumbang  kepada  perkembangan  ilmu pragmatik  dan  sosiolinguistik.  Dapatan  kajian  juga  secara  tidak  langsung  menyuntik maklumat tambahan berkaitan strategi ketidaksantunan bahasa dan praktis normal dalam interaksi sosial masa kini. Selain itu, analisis data dan perbincangan dapat menarik minat pembaca  dari  kalangan  penyelidik  yang  terlibat  secara  langsung  dalam  bidang  bahasa, budaya  dan  komunikasi  interpersonal.  Informasi  berkaitan  bentuk  strategi ketidaksantunan  bahasa  dan  penelitian  terhadap  persepsi  responden  boleh  dijadikan sebagai  dasar  pemantapan  komunikasi  dalam  hubungan  interpersonal  antara interlokutor, tanpa mengira latar budaya yang sama atau berbeza. Hal ini kerana, setiap golongan masyarakat mempunyai praktis budaya, gaya dan ragam bahasa yang pelbagai, dan pengetahuan tentang strategi komunikasi seperti ini boleh mengelakkan berlakunya salah faham dalam interaksi antara satu individu dengan individu yang lain (Muhammad Zuhair & Ahmad Mahmood, 2018).

## TEORI DAN METODOLOGI Definisi dan Konsep Strategi Ketidaksantunan Bahasa
Definisi ‘strategi ketidaksantunan bahasa’ merangkumi praktis dalam komunikasi antara  penutur  dan  pendengar  yang  mengandungi  unsur  konflik  dan  polemik.  Dalam interaksi interpersonal, pada kebiasaannya, penutur akan mencari titik persamaan dalam perbualan, dan mengelakkan elemen ketidaksantunan yang boleh menyebabkan matlamat komunikasi  tersebut  gagal  (Alcaide  Lara,  2011).  Selain  daripada  kegagalan  komunikasi, penggunaan strategi ketidaksantunan juga boleh menyebabkan imej dan konsep air muka seseorang pendengar terancam.
Antara ciri-ciri strategi ketidaksantunan bahasa ialah seperti sindiran, ujaran kasar yang  mengancam  imej  dan  air  muka  pendengar,  menghalang  giliran  bercakap,  senda gurau  yang  melebihi  had,  menidakkan  hak,  dan  memperkecilkan  kewibawaan  dan keperibadian pendengar secara sengaja (Fuentes & Brenes, 2011). Selain itu, penggunaan kata  panggilan  dan  kata  sapaan  yang  tidak  bersesuaian  juga  dikategorikan  sebagai ketidaksantunan  bahasa  (Culpeper,  2005).  Menurut  Culpeper  (2011),  ketidaksantunan bahasa  bukan  merupakan  sesuatu  yang  wujud  secara  alami  dalam  sistem  bahasa  dan komunikasi. Sebaliknya ketidaksantunan dikatakan berlaku apabila ada unsur dan elemen yang digunakan itu bercanggah dengan sistem, norma dan nilai sedia ada dalam sesebuah masyarakat bahasa.
Walau  bagaimanapun,  ketidaksantunan  bahasa  tidak  boleh  dinilai  hanya berdasarkan kepada ujaran semata-mata. Hal ini kerana, terdapat situasi komunikasi yang memerlukan  penggunaan  ujaran  yang  mengandungi  unsur  konflik  dan  polemik  serta ujaran dengan ekspresi tabu. Oleh itu, beberapa faktor sosiolinguistik harus diambil kira untuk menentukan nilai ketidaksantunan dalam interaksi antara seorang penutur dengan pendengar.  Antara  faktor  sosiolinguistik  yang  berperanan  menentukan  nilai  santun  dan tidak santun ialah konteks berlakunya interaksi, hubungan interpersonal antara penutur dan  pendengar,  pemahaman  dalam  kelompok  dan  gender  (Mills,  2003;  Nor  Shahila Mansor,  Roslina  Mamat,  Rozita  Che  Omar,  Akmar  Hayati  Ahmad  Ghazali,  2014). Komunikasi terancang seperti debat dan pidato juga termasuk dalam konteks komunikasi yang  tidak  boleh  dinilai  tahap  ketidaksantunan  secara  literal.  Selain  itu,  penggunaan ekspresi tabu-penggunaan perkataan yang merujuk kepada anggota  sulit misalnya, yang tidak dapat dielakkan seperti dalam sesi konsultasi antara seorang doktor dan pesakit juga tidak termasuk dalam kategori strategi ketidaksantunan. Begitu juga dengan penggunaan ekspresi dan ujaran kasar, gurauan yang melebihi had dan sindiran yang dituturkan oleh penutur,  tetapi  tidak  dianggap  sebagai  mengancam  imej  dan  mencalarkan  air  muka pendengar, maka ujaran itu masih dikira kekal sebagai santun (Brenes, 2011).
Culpeper (2011) telah mengkelaskan sebanyak sembilan strategi di bawah konsep ketidaksantunan.  Sembilan  strategi  tersebut  dikategorikan  di  bawah  dua  orientasi konseptual  iaitu  konsep  face  dan  equity  rights  (Shamilah  Abdul  Halim,  2015).  Konsep ketidaksantunan ini boleh dilihat dengan lebih jelas dengan merujuk kepada tabel 1.
Tabel 1: Konsep Strategi Ketidaksantunan (Culpeper, 2011)
Orientasi Konseptual Strategi Ketidaksantunan Kategori Ketidaksantunan Muka (Face) penghinaan  membuat  rujukan  negatif  terhadap seseorang: [you]moron/pig/dickhead/bastard.  membuat  kenyataan  negatif:  [you are] shit/stink/terrible/fat/ugly.
 menghina    bentuk    fizikal:    [your] mouth/body etc.
 membuat  rujukan  negatif  kepada orang  ke  tiga  dengan  tujuan  untuk
menghina:  the  daft  bimbo,  she’s nutzo, etc. kritikan/komplen That is bad/rubbish/crap/horrible, etc. ekspresi negatif Go to  hell,  hang  yourself, fuck yourself/Fuck you tuduhan  melulu/andaian tidak berasas Why do you make my life impossible?/which lie are you telling me? Hak Kesamarataan (Equity rights) memperlekehkan That’s being childish memaksa Listen here/read my lips mengusir Go away/get lost/get out dihalang hak untuk bercakap Shut it/shut your mouth ugutan I’m gonna smash your face
Secara umumnya, setiap strategi dan kategori ketidaksantunan yang tersenarai di dalam  tabel  1  di  atas  mendorong  pelbagai  kesan  negatif  dalam  hubungan  komunikasi interpersonal.  Selain  itu,  ketidaksantunan  juga  secara  tidak  langsung  menyebabkan kurangnya  keyakinan  diri  di  pihak  pendengar.  Kesan  negatif  hasil  daripada  strategi ketidaksantunan  ini  boleh  menjadi  punca  kepada  kegagalan  komunikasi  antara interlokutor.

## Sorotan Literatur
Terdapat  beberapa  kajian  terdahulu  berkaitan  dengan  ketidaksantunan  bahasa dalam interaksi di media sosial. Antaranya kajian yang dilakukan oleh Shum & Lee (2013). Dalam  kajian,  para  penyelidik  meneliti  elemen  ketidaksantunan  bahasa  yang  digunakan oleh  penutur semasa perbincangan beberapa isu dalam dua forum di sesawang Internet yang  berpusat  di  Hong  Kong.  Data  kajian  diperolehi  daripada  perbincangan  ahli  panel forum  tersebut.  Dengan  mengadaptasi  pendekatan  diskursif  dan  interaksional,  pengkaji melihat  kelakuan  positif/negatif  yang  wujud  dalam  ujaran  penutur.  Selain  itu,  pengkaji juga menggunakan data daripada sesi temu bual dengan beberapa orang responden yang dipilih  secara  rawak.  Hasil  kajian  menunjukkan  terdapat  sebelas  jenis  strategi ketidaksepatan dan ketidaksantunan yang digunakan oleh ahli forum semasa berlakunya perbincangan  tersebut.  Kebanyakkan  daripada  strategi  yang  digunakan  boleh dikategorikan  sebagai  tidak  santun.  Walau  bagaimanapun,  data  temu  bual  mendapati, responden  tidak  melihat  unsur  ketidaksepakatan  tersebut  sebagai  tidak  santun, sebaliknya diterima positif dan dianggap sebagai satu keperluan. Responden berpendapat bahawa  konteks  perbincangan  dalam forum  tersebut  ‘membenarkan’  penggunaan  unsur ketidaksepakatan dan ketidaksantunan tersebut.
Selain itu, Shamilah Abdul Halim (2015) berkait dengan strategi ketidaksantunan bahasa  dalam  kalangan  pengguna  Facebook  di  akaun  Facebook  ahli  politik  di  Malaysia. Dalam  kajian  yang  sama,  pengkaji  juga  melihat  faktor  yang  menyumbang  kepada ketidaksopanan dalam interaksi di media sosial tersebut. Data kajian terdiri daripada 151 komen  yang  diperolehi  dari  akaun  Facebook  ahli  politik  terpilih  dan  data  tersebut dianalisis  menggunakan  Formula  Ketidaksantunan  Culpeper  (2011).  Hasil  kajian menunjukkan  kepelbagaian  strategi  ketidaksantunan  yang  digunakan  oleh  pengguna Facebook  semasa  menulis  komen.  Pengiraan  peratusan  menunjukkan  penggunaan  ayat dan  perkataan  yang  menjurus  kepada  penghinaan  secara  langsung  mendapat  peratusan paling tinggi. Selain itu, terdapat tiga faktor utama yang menyumbang kepada penggunaan strategi  ketidaksantunan  bahasa.  Faktor-faktor  tersebut  ialah  ketiadaan  identiti (anonimity), kekurangan petunjuk bukan verbal (non-verbal cues) dan emosi. Secara jelas,
ketiadaan  identiti  penulis  merupakan  faktor  penyumbang  terbesar  kepada  penggunaan strategi ketidaksantunan dalam kalangan pengguna semasa berinteraksi di media sosial.
Laila  Amira  Rozali  (2017)  yang  meneliti  unsur  sarkastik  dalam  interaksi  antara netizen di Twitter. Data kajian ini diperolehi dengan menggunakan kaedah pemerhatian, temubual dan kajian kepustakaan. Hasil dapatan menunjukkan unsur sarkastik berbentuk bahasa  kiasan  yang  digunakan  oleh  netizen  mendorong  kepada  kegagalan  komunikasi antara seorang individu dengan individu yang lain. Unsur sarkastik dan bahasa yang tidak sopan dalam interaksi menyebabkan berlakunya perselisihan faham antara interlokutor. Manakala hasil temu bual menunjukkan terdapatnya beberapa pemahaman yang berbeza dalam kalangan netizen berkaitan dengan penggunaan unsur sarkastik dalam komunikasi. Antaranya,  responden  tidak  melihat  unsur  sarkastik  sebagai  “ancaman”  kepada keharmonian  interaksi  kerana  sarkastik  itu  sendiri  digunakan  secara  santai  dan  lebih bertujuan sebagai gurauan.
Atikah  Jusoh  (2017)  pula  melihat  strategi  ketidaksantunan  dan  strategi kesantunan  dalam  komen  di  laman  Facebok  rasmi  sebuah  universiti  awam  tempatan. Dapatan  kajian  menunjukkan  sebilangan  besar  daripada  netizen  menggunakan  strategi ketidaksantunan  semasa  menulis  komen  di  laman  Facebook  tersebut.  Dengan  kata  lain, peratusan  penggunaan strategi ketidaksantunan lebih  tinggi  berbanding  dengan  strategi kesantunan  bahasa.  Walaupun  laman  Facebook  tersebut  adalah  milik  sebuah  universiti awam  tempatan,  tetapi  hakikat  tersebut  tidak  menghalang  netizen  untuk  menggunakan strategi ketidaksantunan semasa memberi komen dan melontarkan pendapat. Jika diteliti, hasil  kajian  ini  selari  dengan  dapatan  kajian  yang  dilakukan  oleh  Zaitul  Azma  Zainon Hamzah  dan  Ahmad  Fuad  (2012).  Dalam  kajian  berkaitan  dinyatakan  bahawa  strategi ketidaksantunan  tidak  terbatas  kepada  penutur  dan  konteks  berlakunya  interaksi tersebut.
Selain daripada analisis strategi ketidaksantunan dalam laman Facebook, terdapat juga  kajian  yang  dilakukan  dalam  portal  berita  online,  contohnya  seperti  kajian  yang dilakukan  oleh  Krishnan  (2018)  dalam  portal  MalaysiaKini  (versi  bahasa  Melayu) berkenaan  dengan  kenaikan  harga  petrol.  Dengan  menggunakan  Konsep  Strategi Ketidaksantunan  (Culpeper,  2011),  pengkaji tersebut berjaya menyenaraikan tiga strategi ketidaksantunan  yang  digunakan  oleh  komuniti  digital  semasa  menulis  komen  dalam portal  berita  tersebut.  Strategi  ketidaksantunan  yang  dapat  dikenal  pasti  ialah  strategi ketidaksantunan secara langsung, sindiran dan kombinasi strategi ketidaksantunan secara langsung  dan  sindiran.  Dapatan  kajian  menunjukkan  majoriti  komuniti  digital  lebih cenderung  menggunakan  strategi  ketidaksantunan  secara  langsung  dan  sindiran. Daripada kajian ini dapat dikatakan bahawa komuniti digital di Malaysia pada masa kini lebih terbuka dalam meluahkan perasaan dan pendapat kepada pihak kerajaan. Pelbagai strategi  ketidakpuasan hati  digunakan sebagai ekspresi  ketidakpuasan hati terhadap isu semasa di Malaysia.

## Metodologi Kajian
Kajian ini menggunakan gabungan kaedah kualitatif deskritif dan kuantitatif. Data kajian  terbahagi  kepada  dua  bahagian.  Bahagian  pertama  merupakan  koleksi  interaksi berbentuk komen di laman Facebook mantan Perdana Menteri Malaysia, Dato’ Seri Najib Tun Razak. Manakala data ke dua terdiri daripada borang soal selidik yang telah dijawab oleh 100 orang responden.

## Deskripsi Data dan Responden Kajian
Data  pertama  terdiri  daripada  288  komen  netizen,  diambil  daripada  satu  status yang telah dimuat naik pada 7 Oktober 2019 di laman Facebook mantan Perdana Menteri Malaysia  ke-6.  Data  pertama  ini  dipilih  berdasarkan  kepada  bentuk  strategi ketidaksantunan  bahasa  yang  digunakan  dalam  interaksi  tersebut.  Dalam  proses
pengumpulan  dan  pemilihan  data  pertama,  elemen  seperti  umur  dan  jantina  penulis komen  tidak  diambil  kira  kerana  tidak  termasuk  dalam  objektif  kajian.  Semua  interaksi dalam bentuk komen terpilih telah kumpul dengan menggunakan kaedah screen capture. Kemudian  semua  komen  disenaraikan  dan  dikodkan  menggunakan  sistem  penomboran berturut, contohnya  D[3].5,  yang  merujuk  kepada data/komen  ke  tiga  dan baris  ayat  ke lima.  Setiap  komen  yang  dipilih  kemudiannya  dikategorikan  mengikut  bentuk  strategi ketidaksantunan  bahasa  seperti  menghina,  sindiran,  penggunaan  bahasa  tabu,  ekspresi negatif,  penggunaan  kata  sapaan  dan  kata  panggilan  yang  tidak  bersesuaian  dan sebagainya.
Data ke dua dalam kajian ini adalah merupakan jawapan responden dalam borang soal selidik. Sebanyak 100 orang responden telah dipilih  secara rawak untuk menjawab soalan dalam borang soal selidik tersebut. Responden kajian terdiri daripada para pelajar di  tiga  buah  institusi  pengajian  tinggi  awam  di  Malaysia  iaitu  UPM,  UNITEN  dan  IUKL. Kesemua  responden  adalah  berumur  di  antara  18  –  35  tahun.  Terdapat  dua  bahagian utama  dalam  borang  soal  selidik.  Bahagian  pertama  merupakan  informasi  demografi responden. Bahagian kedua dirangka untuk mengenal pasti persepsi netizen di Malaysia terhadap  penggunaan  strategi  ketidaksantunan  bahasa  di  media  sosial.  Sebelum responden menjawab soalan dalam borang soal selidik, pengkaji mengambil sedikit masa untuk  menerangkan  secara  ringkas  definisi  dan  ruang  lingkup  ketidaksopanan  bahasa kepada  setiap  responden.  Penerangan  ringkas  dibuat  untuk  mengelakkan  kekeliruan semasa  proses  menjawab  soalan.  Setelah  proses  pengumpulan  data  selesai,  pengkaji menggunakan perisian SPSS versi 10 untuk membuat analisis borang soal selidik.

## HASIL DAN PEMBAHASAN
Analisis  data  dipecahkan  kepada  dua  bahagian.  Bahagian  pertama  meneliti interaksi pengguna media sosial dalam bentuk komen yang merupakan respons terhadap satu status dalam laman Facebook terpilih. Setiap komen yang dipilih mengandungi unsur yang  boleh  dikategorikan  sebagai  strategi  ketidaksantunan.  Manakala  bahagian  kedua pula  membincangkan  dapatan  daripada  borang  soal  selidik  yang  merangkumi  persepsi pengguna  internet  di  Malaysia  terhadap  penggunaan  strategi  ketidaksantunan  dalam interaksi di media sosial.

## Bentuk Strategi Ketidaksantunan dalam Interaksi Komuniti Digital di Media Sosial
Sebanyak 288 komen pengguna media sosial  di laman Facebook terpilih  telah  di kumpul  dan  dianalisis.  Seperti  yang  telah  dinyatakan,  semua  komen  pengguna  di  ambil daripada  satu  status  sahaja  yang  telah  dimuat  naik  dalam  laman  Facebook  mantan Perdana  Menteri  Malaysia  ke-6.  Status  ini  telah  dimuat  naik  pada  hari  Isnin,  7  Oktober 2019  pada  pukul  9.30  pagi.  Daripada  pemerhatian,  selepas  satu  jam  status  tersebut dimuat naik, didapati sebanyak 1200 komen telah ditulis oleh para netizen berkait dengan isu  yang  sedang  hebat  diperdebatkan.  Walau  bagaimana  pun,  untuk  tujuan  kajian  ini, kutipan data hanya terhad kepada 288 komen terawal sahaja.
Status  ini  dimuat  naik  sebagai  respons  terhadap  video  ucapan  Perdana  Menteri Malaysia ke-7 yang berkait dengan isu kutipan tol yang tidak akan dimansuhkan seperti mana  yang  telah  termeterai  dalam  manifesto  Parti  Harapan  sebelum  parti  tersebut memenangi pilihanraya umum ke-14 pada tahun 2018. Impak daripada status dan video ucapan tersebut, ramai daripada para netizen yang telah memberikan komen agak kasar dan tidak sopan terhadap Perdana Menteri Malaysia ke-7, YAB Tun Dr Mahathir Mohamad.

## Imej 1: Interaksi pengguna media sosial dalam bentuk komen di laman Facebook terpilih
Imej  1  merupakan  antara  contoh  interaksi  netizen  dalam  bentuk  komen  yang ditulis  dalam  laman  Facebook  tersebut.  Daripada  data  yang  di  kumpul,  didapati kebanyakan  komen  telah  ditulis  menggunakan  bahasa  Melayu  dan  hanya  terdapat beberapa komen sahaja yang ditulis menggunakan bahasa Inggeris sepenuhnya.
Rajah 1: Strategi Ketidaksantunan yang digunakan oleh netizen
Analisis  terhadap  keseluruhan  data  pertama  menggunakan  Strategi Ketidaksantunan  (Culpeper,  2011)  menunjukkan  sebanyak  254  komen  dengan  ciri-ciri ketidaksantunan.  Manakala  baki  34  komen  yang  lain  merupakan  komen  berbentuk kenyataan  dan  tidak  mengandungi  elemen  yang  boleh  dikategorikan  sebagai ketidaksantunan.
Rajah 1 menunjukkan lima bentuk strategi ketidaksantunan yang digunakan oleh para  netizen  semasa  menulis  komen  di  status  terpilih.  Lima  bentuk  strategi ketidaksantunan  tersebut  ialah  ‘menghina’,  ‘mengkritik  dan  menuding  kesalahan  secara langsung’,  ‘menuduh  tanpa  bukti’,  ‘mengusir  (dismissal)’  dan  ‘ekspresi  negatif’  seperti makian,  sindiran,  penggunaan  perkataan  tabu  dan  sebagainya.  Dapatan  kajian menunjukkan  bentuk  ‘menghina’  mempunyai  kekerapan  yang  paling  tinggi  iaitu sebanyak  105  kali  berbanding  dengan  bentuk  ketidaksantunan  lain.  Strategi ketidaksantunan  ‘mengkritik  dan  menuding  kesalahan  secara  langsung’  menunjukkan kekerapan sebanyak 95 kali, manakala ‘menuduh tanpa bukti’ sebanyak 28 kali. Selain itu, ‘ekspresi negatif’ menunjukkan  kekerapan  sebanyak  18  kali  dan  akhir  sekali  ‘mengusir’ dengan  kekerapan  sebanyak  8  kali.  Empat  lagi  strategi  ketidaksantunan  iaitu ‘memperlekehkan’,  ‘menghalang  hak  untuk  bercakap’,  ‘mengugut’  dan  ‘memaksa’  tidak dapat dikenal pasti dalam data kajian. Antara contoh bentuk ketidaksantunan yang dapat dikenal pasti dalam komen para netizen adalah seperti berikut:

## Menghina
Strategi ketidaksantunan ‘menghina’ dilihat sebagai satu serangan secara langsung terhadap  konsep  muka  pendengar.  Dalam  senarai  data  kajian,  terdapat  sebanyak  105 komen dengan struktur kata dan pembentukan ayat ‘menghina’, menjadikannya strategi yang  paling  kerap  digunakan  oleh  para  netizen.  Antara  bentuk  perkataan  dan  rujukan menghina  yang  kerap  digunakan  oleh  netizen  dalam  komen-komen  terpilih  ialah ‘nyanyuk’, ‘orang tua gila’, ‘penipu’, ‘menteri cap ayam’, ‘muka penyangak’, ‘muka macam kerang  busuk,  ‘lidah  ular  sawa’  dan  sebagainya.  Selain  daripada  rujukan  yang  jelas menghina  dan  menyerang  konsep  muka  (face)  secara  langsung,  penggunaan  kata panggilan  yang  tidak  sesuai  seperti  penggunaan  rujukan  keluarga  ‘atok’  untuk  merujuk kepada  Perdana  Menteri  Malaysia  juga  dikategorikan  sebagai  strategi  ketidaksantunan ‘menghina’.  Strategi  ini  juga  selari  dengan  konsep  moral  (Culpeper,  2011)  yang menekankan tentang ketidakwajaran sikap seorang individu terhadap individu yang lain. Selain  itu,  penggunaan  rujukan-rujukan  tersebut  melanggar  norma  sosial  yang dipraktiskan dalam masyarakat berbilang kaum di Malaysia.
Imej 2: Komen yang menggunakan strategi ketidaksantunan ‘menghina’
Imej  2  menunjukkan  salah  satu  keratan  komen  yang  ditulis  oleh  netizen  dengan menggunakan  rujukan  keluarga  ‘atok’  dan  ekspresi  ‘Melayu  munafik’  apabila  merujuk kepada  Tun  Dr  Mahathir  Mohamad.  Rujukan  yang  diberikan  bukan  sahaja  memberi gambaran ketidaksantunan, tetapi juga memaparkan dengan jelas konsep ketidakwajaran sikap seseorang terhadap individu yang sepatutnya diberikan penghormatan sosial yang tinggi.  Selain  itu,  penggunaan  kata  panggilan  orang  ketiga  ‘dia’  juga  adalah  tidak bersesuaian. Dalam hal ini, penulis sepatutnya menggunakan kata panggilan orang ketiga ‘beliau’ yang mempunyai lebih nilai santun.

## Mengkritik dan menuding kesalahan secara langsung
Strategi ketidaksantunan ke dua ialah ‘mengkritik dan menuding kesalahan secara langsung’.  Strategi  ketidaksantunan  ini  digunakan  sebagai  ekspresi  ketidakpuasan  hati penutur terhadap pendengar/tindakan pendengar secara langsung. Daripada senarai data kajian, terdapat 95 komen yang boleh dikelaskan ke dalam kategori ini.
Imej 3: Komen yang menggunakan strategi ‘mengkritik dan menuding kesalahan secara langsung’
Imej  3  merupakan  antara  contoh  struktur  ujaran  yang  ditulis  oleh  netizen  yang mempunyai  karakter mengkritik dan menuding kesalahan secara langsung. Ekspresi ‘Dah tau  madey  to  peyagak  [penyangak]...pembelit..nyayok  [nyanyok]...”  merupakan  kritikan terhadap  target  secara  langsung.  Dalam  struktur  ayat  ini  dapat  dilihat  tahap ketidakpuasan  hati  penulis  yang  sangat  tinggi  terhadap  tindakan  Perdana  Menteri Malaysia  tersebut.  Seterusnya,  ujaran  ‘...dia  sendiri  pun  tak  faham  apa  yang  dia  dah ucapkan...”  menunjukkan  dengan  jelas  bagaimana  penutur  mengkritik  dan  menuding kesalahan  secara  langsung.  Secara  sosialnya,  seorang  Perdana  Menteri  layak  mendapat penghormatan  sewajarnya.  Namun  begitu,  keadaan  sosio-politik  di  Malaysia  yang  agak tidak stabil menjadi faktor penyumbang kepada situasi ‘tegang’ antara pengundi dan pihak kerajaan yang memerintah. Para pengundi dan rakyat Malaysia secara amnya dilihat tidak bersetuju dengan beberapa dasar negara yang telah dan baharu diperkenalkan oleh pihak pemerintah dan hal ini menjadi pencetus kepada kemarahan rakyat terhadap pemimpin tertinggi tersebut.

## Menuduh tanpa bukti
Sebanyak  28  komen  yang  dikumpulkan  dapat  dikenal  pasti  sebagai  strategi ketidaksantunan  ‘menuduh  tanpa  bukti’.  Antara  contoh  struktur  ayat  yang  menjurus kepada strategi ini adalah  seperti keratan Imej 4:
Imej 4: Komen yang menggunakan strategi ketidaksantunan ‘menuduh tanpa bukti’
Ujaran ‘Atok pun jenis tak baca manifesto PH..baca tajuk pastu buang dalam tong sampah..apa  kisah,  asal  boleh  jadi  PM  semula...”  merupakan  satu  tuduhan  tanpa  asas yang  di  buat  terhadap  Perdana  Menteri  Malaysia.  Struktur  ayat  yang  digunakan  oleh penulis  jelas  mengancam  air  muka  positif (positive face) penerima mesej.

## Mengusir
Daripada  keseluruhan  data,  8  komen  dapat  dikelaskan  sebagai  strategi ‘mengusir  (dismissal)’.  Antara  contoh  struktur  ayat  yang  digunakan  oleh  netizen  adalah seperti dalam Imej 5:
Imej 5: Komen yang menggunakan strategi ketidaksantunan ‘mengusir’
Dalam  D[27].5  penulis  menggunakan  ekspresi  ‘go  to  hell’  dengan  maksud  yang jelas.  Menurut  kajian  oleh  Kadar  &  Mills  (2011),  penutur  dalam  kalangan  budaya  Asia dilabelkan  sebagai  perahsia,  tidak  terlalu  terbuka  dan  sangat  bersopan  santun  ketika berkomunikasi antara satu sama lain. Dalam hal ini, dapat dilihat dapatan kajian tersebut adalah  bertentangan  dengan  data  kajian  ini,  yang  memaparkan  penggunaan  strategi ketidaksantunan secara langsung semasa pengujaran.

## Ekspresi Negatif
Contoh ekspresi negatif ialah seperti makian, sindiran, penggunaan perkataan tabu dan sebagainya. Strategi ini menunjukkan kekerapan yang agak tinggi iaitu sebanyak 18 kali, selari dengan strategi ketidaksantunan yang lain.

## Imej 6: Komen yang menggunakan ‘ekspresi negatif’
Imej  6  adalah  contoh  ekspresi  negatif  yang  digunakan  oleh  salah  seorang netizen  dalam komen  di  status  terpilih.  Rujukan  ‘gila  babi’  yang  ditujukan  kepada  Tun Dr  Mahathir  Mohamad  adalah  satu  praktis  yang  sangat  tidak  santun  atas pertimbangan  beliau  adalah  Perdana  Menteri  Malaysia. Secara  sosialnya  beliau  adalah individu yang tidak sepatutnya menerima rujukan sebegini. Merujuk kepada  data kajian, terdapat  sekurang-kurangnya  tiga  aspek  sosiolinguistik  yang  menyumbang  kepada penggunaan strategi ketidaksantunan tersebut.  Dua  daripada tiga aspek ini disenaraikan dalam  kajian  lepas  yang  di  buat  oleh  Kienpointner  (2008).  Ketiga-tiga  aspek  yang dimaksudkan  ialah  kerahsiaan  identiti  penulis,  ekspresi  emosi  dan  konteks  berlakunya komunikasi antara interlokutor.
Dalam  komunikasi  media  sosial,  sesiapa  sahaja  boleh  menulis  komen  di  status yang di ‘set’ kan sebagai ‘umum’. Untuk membolehkan seseorang berinteraksi dan menulis komen  di  laman  Facebook,  apa  yang  diperlukan  hanya  satu  akaun  dengan  beberapa maklumat peribadi seperti nama dan umur. Dalam hal ini, sesiapa sahaja boleh mencipta akaun  tanpa  perlu  mendedahkan  identiti  sebenar.  Kerahsiaan  identiti  membolehkan penulis menulis komen dengan lebih bebas, tidak kira  dalam bentuk apa sekali pun dan tanpa  perlu  risau  tentang  kebocoran  maklumat  dan  identiti  penulis  (Postmes,  Spears  & Lea,  1998).  Pengguna  media  sosial  juga  lebih  cenderung  untuk  ‘bersembunyi’  di  sebalik identiti palsu semasa berkomunikasi di alam siber dan hal ini dapat mengurangkan risiko ‘tercalar air muka’ setiap pengguna tersebut. Analisis data kajian ini dapat mengenal pasti dengan jelas beberapa akaun penulis yang menggunakan identiti palsu, contohnya seperti ‘Angah Banquet’, ‘Jap Los’, Mus Pandora’, ‘Funk Alypo’ dan sebagainya. Walaupun terdapat beberapa penyelidikan psikologi menunjukkan bahawa representasi diri individu/pengguna  di  laman  rangkaian  sosial  (Social  Networking  Sites  atau  SNSs) cenderung positif (Bryant dan Marmo, 2012; Chou dan Edge, 2012; Reinecke dan Trepte, 2014;  Burke  dan  Develin,  2016),  namun  timbunan  dapatan  penyelidikan  pragmatik membuktikan bahawa tingkah laku linguistik dalam komunikasi mediasi digital kerap kali melanggar norma dan amat tidak bersesuaian (Dynel, 2015; Locher et al., 2015; Graham dan  Hardaker,  2017).  Oleh  itu,  ketidakseimbangan  antara  identiti  positif  dan ketidaksantunan  linguistik  dalam  kalangan  komuniti  digital  menyajikan  satu  fenomena yang  menarik  untuk  dikaji  oleh  penyelidik.  Setiap  gaya  bahasa  yang  digunakan
memantulkan  keperibadian  tersendiri  kerana  gaya  bahasa  berkait  rapat  dengan  latar sosiobudaya individu tersebut.
Faktor  kedua  ialah  ekspresi  emosi  pada  masa  komen  tersebut  ditulis.  Emosi marah,  tersinggung  dan  perasaan  tidak  puas  hati  kerana  berpendapat  bahawa  kerajaan pemerintah  telah  menipu  dalam  manifesto  mendorong  para  netizen  untuk  lebih cenderung  menggunakan  strategi  ketidaksantunan  tersebut.  Selain  itu,  penggunaan perkataan dan struktur ayat seperti ‘penipu’, ‘penyangak’, ‘lidah seperti ular sawa’ boleh dikatakan sebagai refleksi emosi marah dan rasa tidak puas hati yang cuba disampaikan kepada  subjek.  Menurut  Watt  (2003),  selain  daripada  faktor  seperti  kuasa,  status  dan jarak  sosial,  hubungan  emosi  antara  penutur  dan  pendengar  juga  memainkan  peranan dalam  menentukan  corak  interaksi,  sama  ada  berbentuk  kesepakatan  atau  perdebatan. Hubungan  emosi  yang  dimaksudkan  oleh  pengkaji  tersebut  meliputi  rasa  takut,  belas kasihan  dan marah.  Perasaan  takut mendorong  kepada  rasa  ketidakyakinan  dan,  dalam masa  yang  sama,  boleh  juga  meningkatkan  keinginan  untuk  mempertahankan  diri daripada  sebarang  bentuk  kemudaratan.  Rasa  belas  kasihan  membuatkan  seseorang individu cenderung untuk memberikan sokongan kepada sesuatu aktiviti yang difikirkan betul.  Manakala  perasaan  marah  mendorong  individu  untuk  berdebat  dalam  usaha menegakkan keadilan dan memperjuangkan hak.
Setiap hubungan emosi sama ada marah, takut atau belas ihsan yang diekspresikan tanpa  kawalan    boleh    mencetuskan    perdebatan    dan    perbalahan    yang merupakan    ciri    utama ketidaksantunan. Data kajian menunjukkan status yang dimuat naik  oleh  mantan  Perdana  Menteri  Malaysia  ke-6  sebagai  respons  kepada  video  ucapan Perdana  Menteri  Malaysia  ke-7  telah  menaikkan  rasa  amarah  netizen  terhadap  pucuk pimpinan  kerajaan  semasa.  Status  tersebut  juga  telah  membuka  ruang  kepada  komuniti digital  yang  menghentam  kerajaan  semasa  dan  mengkritik  pucuk  pimpinan  dengan menggunakan strategi ketidaksantunan secara langsung.

## Persepsi  Pengguna  Media  Sosial  Terhadap  Penggunaan  Strategi  Ketidaksantunan Dalam Interaksi Alam Maya
Terdapat  dua  bahagian  dalam  borang  soal  selidik  yang  dijawab  oleh  setiap respoden.  Bahagian  pertama  berkait  dengan  demografi  responden  yang  mengandungi maklumat  umum  seperti  umur,  jantina,  tempat  tinggal,  taraf  pendidikan  dan  bahasa pertama yang digunakan oleh responden.
Sebanyak  100  orang  responden  yang  terdiri  daripada  para  pelajar  di  institusi pengajian tinggi awam di Malaysia, berumur antara 18 – 35 tahun. Pilihan responden telah dibuat  secara  rawak.  Pengkaji  telah  meminta  responden  untuk  menjawab  borang  soal selidik  dan  mereka  di  minta  untuk  mengembalikan  borang  yang  telah  lengkap  dijawab kepada penyelidik.
Jadual 2 : Taburan kekerapan responden dan peratusan demografi Ciri-ciri Kekerapan Peratusan (%) Umur 18-22 Tahun 63 63.0 23-27 Tahun 32 32.0 28 tahun ke atas 5 5.0 Jantina Lelaki 34 34.0 Perempuan 66 66.0 Tempat Tinggal Bandar 69 69.0 Luar Bandar 31 31.0 Taraf Pendidikan
Ijazah Sarjana Muda 87 87.0 Master 12 12.0 PhD 1 1.0 Bahasa Pertama Bahasa Melayu 92 92.0 Bahasa Inggris 2 2.0 Lain-lain (Mandarin/ Tamil, dsb) 6 6.0
Jadual 1 menunjukkan terdapat 63% responden berumur di antara 18 – 22 tahun, 32% berumur di antara 23 – 27 tahun, manakala 5% berumur 28 tahun ke atas. Kumpulan responden  yang  berumur  di  antara  18  –  22  tahun  menunjukkan  peratusan  yang  tinggi berbanding kumpulan umur yang lain adalah kerana kajian ini dilakukan di persekitaran institusi  pengajian  tinggi  dengan  keseluruhan  responden  adalah  terdiri  daripada kelompok pelajar. Analisis keseluruhan data menunjukkan jumlah responden perempuan adalah lebih tinggi dengan 66%, manakala jumlah responden lelaki cuma 34% sahaja.
Selain  itu,  data  kajian  menunjukkan  lebih  separuh  (69%)  daripada  jumlah keseluruhan responden menetap di kawasan bandar. Jumlah responden yang menetap di kawasan  luar  bandar  ialah  sebanyak  31%.  Data  tentang  latar  belakang  pendidikan responden menunjukkan terdapat sebanyak 87% mempunyai Ijazah Sarjana Muda, 12% mempunyai Ijazah Sarjana dan baki 1% mempunyai PhD. Bahagian terakhir dalam analisis demografi  mencakupi  maklumat  tentang  bahasa  pertama  yang  digunakan  oleh  setiap responden.  Data  menunjukkan  responden  yang  menggunakan  bahasa  Melayu  sebagai bahasa  pertama  mendapat  peratusan  paling  tinggi  ialah  92%.  Jumlah  responden  yang menggunakan bahasa Inggeris sebagai bahasa pertama ialah 2% dan bahasa-  bahasa lain seperti Mandarin, Tamil dan sebagainya berjumlah 6%.
Bahagian  kedua  dalam  borang  soal  selidik  adalah  bertujuan  meneliti  persepsi responden terhadap penggunaan strategi ketidaksantunan dalam interaksi di media sosial. Terdapat tiga  soalan yang perlu dijawab oleh setiap responden:
Jadual 3: Item 1. “Saya selalu melihat netizen Malaysia menggunakan strategi ketidaksopanan bahasa
semasa menulis komen di laman sosial” Skala Kekerapan Peratusan(%) Sangat tidak setuju 2 2.0 Tidak Setuju 2 2.0 Kurang Setuju 10 10.0 Setuju 49 49.0 Sangat Setuju 37 37.0 Jumlah 100 100.00
Item 1 berkaitan tentang kekerapan penggunaan strategi ketidaksantunan dalam kalangan  netizen  di  Malaysia  semasa  menulis  komen  di  laman  sosial.  Dalam  Jadual  3 dapat  dilihat  jawapan responden yang memilih skala “Setuju” adalah lebih tinggi dengan 49%, “Sangat setuju” sebanyak 37%, “Kurang setuju” 10%, manakala “Tidak setuju” dan “Sangat  tidak  setuju”  masing-masing  sebanyak  2%.  Jumlah  peratusan  menunjukkan majoriti  responden  bersetuju  yang  strategi  ketidaksantunan  di  media  sosial  pada  masa kini  adalah  satu  praktis  yang  biasa  dalam  kalangan  netizen  di  Malaysia.  Daripada pemerhatian,  didapati  semakin  ramai  netizen  menggunakan  strategi  ketidaksantunan secara  terbuka  semasa  menulis  komen,  tanpa  mengira  siapa  dan  apa  status  sosial  yang dipegang  oleh  seseorang  penerima  mesej  tersebut.  Dengan  kata  lain,  tiada  batasan  dan had kesantunan dalam penulisan komen seseorang individu terhadap individu yang lain. Situasi ini menunjukkan secara jelas bagaimana pengguna media sosial menerima secara terbuka  penggunaan  strategi  ketidaksantunan  dan  mengabaikan  kesantunan  berbahasa
semasa berkomunikasi (Ahmad Maulidi, 2015; Ainal Akmar Ahmad, Maizatul Azura Yahya, Nasihah  Hashim  &  Noor  Aida  Mahmor,  2016).  Dalam  konteks  komunikasi  tertentu, strategi  ketidaksantunan  bahasa  sebenarnya  tidak  menyumbang  kepada  kegagalan komunikasi  antara  penutur  dan  pendengar  (Nor  Shahila  Mansor,  2019),  sebaliknya menjadi pencetus kepada kejayaan komunikasi itu sendiri.
Jadual 4: Item 2. “Kadangkala saya juga menggunakan strategi ketidaksantunan bahasa semasa menulis komen di laman sosial” Skala Kekerapan Peratusan(%) Sangat tidak setuju 36 36.0 Tidak Setuju 26 26.0 Kurang Setuju 18 18.0 Setuju 18 18.0 Sangat Setuju 2 2.0 Jumlah 100 100.00
Item  2  dalam  Jadual  4  meneliti  tentang  penggunaan  strategi  ketidaksantunan bahasa  dalam  kalangan  responden  kajian.  Sebanyak  36%  daripada  keseluruhan responden memilih “Sangat tidak setuju”, 26% menjawab “Tidak setuju” dan 18% adalah “Kurang setuju”. Baki responden sebanyak 18% memilih “Setuju” dan 2% adalah “Sangat setuju”.  Analisis  terhadap  Item  2  yang  meneliti  kecenderungan  penggunaan  strategi ketidaksantunan  semasa  menulis  komen  dalam  interaksi  di  media  sosial  menunjukkan peratusan  tidak  setuju  adalah  lebih  tinggi  berbanding  dengan  setuju.  Peratusan  tidak setuju yang lebih tinggi secara tidak langsung memberi ruang kepada dua penilaian iaitu, pertama,  responden  kajian  ini  yang  secara  keseluruhannya  terdiri  daripada  golongan muda  dan  pelajar  di  institusi  pengajian  tinggi  tidak  cenderung  menggunakan  strategi ketidaksantunan semasa berinteraksi di media sosial. Sepertimana yang dinyatakan oleh Ahmad Maulidi (2015), walaupun penggunaan strategi ketidaksantunan agak menyerlah semasa  menulis  komen,  tetapi  kesantunan  masih  menjadi  pilihan.  Manakala,  bagi penilaian  kedua,  jumlah  responden  yang  kecil  dalam  kajian  ini  menjadikan  anggapan bahawa  golongan  muda  tidak  cenderung  menggunakan  strategi  ketidaksantunan  adalah tidak kukuh, dan hal ini memberi nilai signifikan terhadap dapatan kajian yang dilakukan oleh  Barton  dan  Lee  (2013).  Dapatan  kajian  mereka  mencadangkan  bahawa  komuniti digital bebas membina identiti tersendiri dan pada kebiasaannya, hanya cenderung untuk mempamerkan nilai positif untuk tatapan umum. Oleh kerana itu, berkemungkinan faktor ini mendorong  kepada  peratusan tidak setuju  melebihi setuju  seperti  yang  dapat  dilihat dalam Jadual 4.
Jadual 5: Item 3. “Secara peribadi saya rasa penggunaan strategi ketidaksantunan bahasa adalah lebih menarik dan lebih efektif dalam menyampaikan mesej dan maklumat” Skala Kekerapan Peratusan(%) Sangat tidak setuju 33 33.0 Tidak Setuju 33 33.0 Kurang Setuju 27 27.0 Setuju 6 6.0 Sangat Setuju 1 1.0 Jumlah 100 100.00
Jadual 5 menunjukkan tentang persepsi netizen terhadap kesan efektif, impak dan nilai  signifikan  penggunaan  strategi  ketidaksantunan  bahasa  dalam  penyampaian  mesej dan maklumat. Dalam analisis terhadap jawapan yang diberikan oleh kesemua responden, didapati pilihan “Sangat tidak setuju” dan “Tidak setuju” mendapat peratusan sama tinggi
iaitu  sebanyak  33%.  Manakala  pilihan  “Kurang  setuju”  ialah  sebanyak  27%.  Secara keseluruhannya,  jumlah  responden  yang  tidak  setuju  dengan  kesan  efektif  dalam penyampaian  mesej  dan  maklumat  menggunakan  strategi  ketidaksantunan  bahasa mengatasi  jumlah  responden  yang  bersetuju.  Hal  ini  dibuktikan  dengan  hanya  6% responden memilih “Setuju” dan 1% daripada responden memilih “Sangat setuju”. Hal ini menunjukkan  situasi  pengguna  media  sosial  yang  masih  lagi  berpegang  teguh  kepada konsep kesantunan semasa berkomunikasi (Ahmad Maulidi, 2015). Secara amnya, dalam setiap  interaksi  sosial,  penutur  akan  cenderung  menggunakan  pelbagai  kaedah  dan strategi  untuk  mencapai  matlamat  komunikasi.  Pada  kebiasaannya,  penutur  akan membuat pemilihan struktur ayat, kata dan cara penyampaian yang bebas konflik semasa berkomunikasi (Indirawati Zahid & Arina Johari, 2018).
Jadual 6: Item 4. “Saya tiada masalah dengan penggunaan strategi ketidaksantunan bahasa dalam
komen di media sosial dan menerimanya secara positif” Skala Kekerapan Peratusan(%) Sangat tidak setuju 31 31.0 Tidak Setuju 28 28.0 Kurang Setuju 32 32.0 Setuju 7 7.0 Sangat Setuju 2 2.0 Jumlah 100 100.00
Item  4  dalam  Jadual  6  mengkaji  tahap  penerimaan  responden  terhadap penggunaan  strategi  ketidaksantunan  bahasa  dalam  interaksi  di  media  sosial.  Analisis data mendapati majoriti responden tidak menerima penggunaan strategi ketidaksantunan bahasa secara positif. Jadual 6 menunjukkan  terdapat 32% daripada responden memilih “Kurang  setuju”,  31%  “Sangat  tidak  setuju”  dan  28%  “Tidak  setuju”.  Kebanyakkan responden  tidak  bersetuju  dengan  kenyataan  bahawa  penggunaan  strategi ketidaksantunan bahasa tidak membawa sebarang masalah dan penggunaannya diterima secara positif. Daripada jumlah keseluruhan responden, hanya 7%  memilih “Setuju” dan baki  2%  memilih  “Sangat  setuju”.  Situasi  ini  menunjukkan  bahawa  perkembangan teknologi tidak memberi kesan kepada nilai kesantunan dan peradaban manusia (Ahmad Maulidi, 2015).
Jadual 7: Item 5. “Secara keseluruhan, komen yang menggunakan strategi ketidaksantunan bahasa
lebih memberi impak negatif kepada pembaca” Skala Kekerapan Peratusan(%) Sangat tidak setuju 18 18.0 Tidak Setuju 19 19.0 Kurang Setuju 24 24.0 Setuju 28 28.0 Sangat Setuju 11 11.0 Jumlah 100 100.00
Jadual  7  adalah  berkaitan  tentang  impak  penggunaan  strategi  ketidaksantunan bahasa  terhadap  pembaca.  Bahagian  ini  menunjukkan  keputusan  yang  agak  seimbang antara setuju dan tidak bersetuju. Peratusan paling tinggi ialah pada skala “Setuju” dengan 20%, diikuti dengan  pilihan “Kurang setuju” sebanyak 24%. Skala “Sangat tidak setuju” mendapat  18%,  manakala  “Tidak  setuju” sebanyak  19%.  Baki  responden sebanyak  11% telah  memilih  “Sangat  setuju”.  Dapatan  daripada  analisis  Item  5  memberikan  sokongan tambahan tentang ketidakpatutan penggunaan strategi ketidaksantunan dalam interaksi. Majoriti  daripada  responden  kajian  bersetuju  bahawa  penggunaan  strategi  ini
memberikan  lebih  impak  negatif  berbanding  positif.  Selain  itu,  strategi  ketidaksantunan juga boleh meninggalkan kesan negatif terhadap keharmonian komunikasi antara seorang individu dengan individu yang lain. Dapatan ini selari dengan hasil kajian Indirawati Zahid &  Nasihah  Hashim  (2013)  yang  menekankan  tentang  peri  pentingnya  kebijaksaan seseorang pengkritik semasa membuat komen dan kritikan agar tidak menimbulkan aib apatah  lagi  dalam  konteks  komunikasi  terbuka  seperti  di  laman  Facebook.  Dengan  kata lain,  teguran  yang  dibuat  oleh  netizen  seharusnya  mengambil  kira  air  muka  dan  secara langsung mengurangkan impak negatif terhadap pembaca komen tersebut.
Jadual 8: Item 6. “Penggunaan strategi ketidaksantunan bahasa lebih memberikan kesan negatif terhadap bahasa Melayu yang penuh dengan nilai dan ciri-ciri kesopanan dan kesusilaan” Skala Kekerapan Peratusan(%) Sangat tidak Setuju 9 9.0 Tidak Setuju 4 4.0 Kurang Setuju 3 3.0 Setuju 22 22.0 Sangat Setuju 62 62.0 Jumlah 100 100.00
Item 6 dalam Jadual 8 bertujuan meneliti pendapat responden tentang penggunaan strategi ketidaksantunan bahasa lebih memberikan kesan negatif terhadap nilai dan ciri kesopanan  dalam  bahasa  Melayu.  Peratusan  responden  yang  memilih  skala  “Sangat setuju” adalah paling tinggi  dengan 62% dan 22% daripada responden memilih “Setuju” dengan  kenyataan  tersebut.  Terdapat  juga  responden  yang  tidak  bersetuju  dengan kenyataan  ini.  Sebanyak  9%  telah  memilih  “Sangat  tidak  bersetuju”, 4%  memilih  “Tidak setuju”  dan  baki  3%  memilih  “Kurang  setuju”.  Daripada  peratusan  yang  ditunjukkan dalam Jadual 8, dapat dilihat majoriti responden memilih untuk bersetuju dengan impak negatif  secara  langsung  terhadap  bahasa  Melayu  sekiranya  komuniti  digital  terus menggunakan  strategi  ketidaksantunan  semasa  berinteraksi.  Hal  ini  kerana  perpaduan hidup masyarakat dalam sebuah negara berbilang bangsa seperti Malaysia menuntut agar setiap  individu  memberikan  penekanan  terhadap  nilai  berbahasa.  Malahan,  kesantunan berbahasa memancarkan  peribadi mulia  dan  menunjukkan  penghormatan kepada  pihak yang  menjadi  teman  berbicara  (Awang  Sariyan,  2007).  Selain  itu,  penggunaan  bahasa perlu sesuai dengan keadaan, interlokutor, dan status sosial setiap individu yang terlibat dalam  sesuatu  landskap  komunikasi  tersebut  (Amat  Juhari,  2001).  Strategi ketidaksantunan  juga  tidak  boleh  dibudayakan  kerana  impak  negatifnya  boleh mempengaruhi pembentukan karakter generasi muda (Farida Nugrahani & Hum, 2017).

## PEMBAHASAN
Hasil analisis terhadap data pertama (pemerhatian bentuk penulisan dalam bentuk komen  di  laman  Facebook  terpilih)  dan  data  kedua  (borang  soal  selidik  daripada  100 orang pelajar universiti awam) menunjukkan percanggahan dapatan. Melalui pemerhatian dan  pengumpulan  data  pertama  menunjukkan  penggunaan  strategi  ketidaksantunan bahasa yang digunakan secara meluas tanpa ada sebarang sekatan. Setiap pengguna, sama ada  menggunakan  profil  sebenar  atau  profil  palsu  menggunakan  pelbagai  strategi ketidaksantunan  termasuklah  ekspresi  negatif  seperti  ‘gila  babi’,  ‘penyangak’  dan  ‘go  to hell’  secara  meluas  dan  tidak  dikawal.  Penulisan  berbentuk  hinaan  dan  makian  juga banyak  direkodkan.  Hasil  pemerhatian  dan  pengumpulan  data  pertama  menunjukkan bahawa  penggunaan  strategi  ketidaksantunan  digunakan  bukan  sahaja  oleh  pengguna lelaki,  malahan  pengguna  Facebook  dengan  profil  wanita  juga  menggunakan  strategi ketidaksantunan yang sama.
Hal  ini,  berkemungkinan,  disebabkan  oleh  polisi  pelindungan  data  peribadi pengguna  media  sosial  terutamanya  Facebook  yang  membenarkan  individu  mencipta akaun  Facebook  dengan  profil  palsu.  Perlindungan  data  peribadi  dan  kerahsiaan menyebabkan pengguna media sosial ‘berasa bebas’ menulis komen dalam bentuk negatif tanpa sekatan kerana identiti setiap pengguna tidak perlu didedahkan.
Selain  itu,  sesuatu  topik  dalam  status  Facebook  juga  menjadi  punca  yang mendorong kepada penggunaan strategi ketidaksantunan bahasa semasa menulis komen. Isu yang dimainkan dalam status mendorong pembaca dan pengguna Facebook memberi reaksi yang berbeza, termasuklah reaksi marah dan kecewa. Kemarahan dan kekecewaan menjadi pemangkin kepada penggunaan bahasa yang kasar dan tidak bersesuaian.
Dapatan  data  kedua  menunjukkan  majoriti  daripada  responden  yang  terdiri daripada  golongan  muda  tidak  bersetuju  dengan  penggunaan  strategi  ketidaksantunan bahasa  oleh  pengguna  media  sosial.  Majoriti  responden  memberikan  jawapan  tidak bersetuju  apabila  ditanya  tentang  kekerapan  penggunaan  ketidaksantunan  semasa menulis  komen  di  laman  Facebook.  Tambahan  lagi  para  responden  juga  tidak  bersetuju dengan  kenyataan  tentang  penggunaan  strategi  ketidaksantunan  yang  digunakan  secara meluas dan tidak terkawal.
Data  kedua  menunjukkan  bahawa  sebilangan  golongan  muda  di  Malaysia  tidak bersetuju dengan penggunaan strategi ketidaksantunan bahasa dalam interaksi di media sosial.  Responden  sepakat  memberikan  reaksi  bersetuju  bahawa  penggunaan ketidaksantunan  sememangnya  memberikan  kesan  negatif  terhadap  fungsi  dan keunggulan bahasa ibunda.

## SIMPULAN
Pada  asasnya,  rangkaian  teknologi  maklumat  membantu  memudahkan  interaksi antara  seorang  individu  dengan  individu  yang  lain.  Keterbatasan  masa  dan  jarak  fizikal tidak lagi menjadi penghalang kepada semarak komunikasi. Namun begitu, harus diingat bahawa  komunikasi  tanpa  batasan,  penggunaan  strategi  komunikasi  yang  melampaui norma  dan  praktis  normal  dalam  sesebuah  masyarakat  boleh  mengundang  kepada kegagalan  komunikasi  dan  ketidaklancaran  penyebaran  maklumat.  Contohnya  seperti penggunaan strategi ketidaksantunan bahasa yang menjadi  pusat perbincangan makalah ini.  Ketidaksantunan  berlaku  apabila  terdapatnya  elemen  dalam  komunikasi  yang bertentangan  dengan  norma  dan  amalan  kesantunan  sesebuah  masyarakat.  Walau bagaimanapun, terdapat beberapa perkara yang perlu dipertimbangkan sebelum elemen bahasa  itu  dikategorikan  sebagai  ketidaksantunan,  contohnya  seperti  konteks  di  mana berlakunya  komunikasi  tersebut  (Culpeper,  2005).  Misalnya  dalam  interaksi  seharian, penggunaan  perkataan  yang  berkaitan  dengan  anggota  sulit  seseorang  individu  adalah bahasa  tabu  dan  bertentangan  dengan  norma  santun.  Namun,  dalam  interaksi  antara doktor dan pesakit, penggunaan bahasa tabu ini tidak dianggap sebagai melanggar norma santun kerana konteks komunikasi itu sendiri membenarkan penggunaan perkataan tabu tersebut.
Data  kajian  menunjukkan  terdapat  lima  bentuk  strategi  ketidaksantunan  yang digunakan  oleh  netizen  semasa  menulis  komen  di  laman  Facebook.  Kelima-lima  bentuk strategi  tersebut  ialah  menghina,  mengkritik  dan  menuding  kesalahan  secara  langsung, menuduh tanpa bukti, mengusir dan ekspresi negatif. Daripada data pertama, dapat dilihat bahawa majoriti daripada komuniti digital gemar menggunakan strategi ketidaksantunan bahasa  semasa  menulis  komen.  Secara  jelasnya  penggunaan  strategi  ketidaksantunan, walaupun melanggar etika santun dalam komunikasi, tetapi merupakan ekspresi langsung setiap rasa dan keinginan seseorang individu. Walau bagaimanapun, daripada data borang soal  selidik,  didapati  bahawa  majoriti  responden  berpendapat  bahawa  strategi ketidaksantunan  bukan  merupakan  pilihan  terbaik  untuk  berinteraksi  di  media  sosial. Majoriti responden lebih  memilih  penggunaan struktur ayat yang santun daripada tidak
santun. Selain itu, mereka juga berpendapat bahawa ketidaksantunan boleh menjejaskan keharmonian  bahasa  Melayu  itu  sendiri  yang  menjunjung  tinggi  adab  dan  nilai  santun dalam berbahasa.
Kesimpulannya  adalah  setiap  pengguna  media  sosial  harus  bertanggungjawab semasa  menulis  komen  bagi  mengekalkan  keharmonian  komunikasi  walaupun  interaksi yang berlaku tidak secara berdepan. Ketidaksantunan harus dibendung dan dikawal demi perpaduan sesama masyarakat di Malaysia.

## DAFTAR PUSTAKA
Ainal Akmar Ahmad, Maizatul Azura Yahya, Nasihah Hashim & Noor Aida Mahmor. (2016, Oktober). Kesantunan bahasa semasa berkomunikasi di laman sosial. Proceeding of the International Conference on Government & Public Affair 2016.
https://www.researchgate.net/publication/308897394_KESANTUNAN_BAHASA_SE MASA_ BERKOMUNIKASI_DI_LAMAN_SOSIAL
Ahmad Maulidi. (2015). Kesantunan berbahasa pada media jejaring sosial Facebook. e-
Journal Bahasantodea, 3(4), 42-49.
Alcaide Lara, E. R. (2011). La descortesía ‘sensibilizadora’: El caso de la publicidad de ONGse instituciones en España [Ketidaksantunan ‘sensitif’: Kajian kes terhadap iklan kumpulan ONG dan iklan institusi awam di Sepanyol]. Dalam S. Alcoba & P. Dolors, (Eds.). Cortesía y Publicidad [Kesantunan dan Pengiklanan] (pp. 27-48). Barcelona: Ariel Letras.
Amat Juhari moain. (2001). Nilai rasa dalam bahasa Melayu. In: Yaacob Harun (Ed.), Kosmologi Melayu. Akademi Pengajian Melayu, Universiti Malaya, Kuala Lumpur.
Angouri, J. & Tseliga, T. (2010). “You HAVE NO IDEA WHAT YOU ARE TALKING ABOUT!” from e-disagreement to e-impoliteness in two online forums. Journal of Politeness Research, 6(1), 57-82. https://doi.org/10.1515/jplr.2010.004
Arendholz, J. (2013). (In)Appropriate Online Behavior: A Pragmatic Analysis of Message
Board Relations. John Benjamins, Amsterdam.
Awang Sariyan. (2007). Santun Berbahasa. Dewan Bahasa dan Pustaka: Kuala Lumpur. Barton, D. & Lee, C. (2013). Language Online. Investigating Digital Texts and Practices. Routledge, London.
Bedijs, K., Held, G. & Maab, C. (Eds.). (2014). Face Work and Social Media. LIT-Verlag, Münster.
Brenes Peña, E. (2011). Descortesía verbal y tertulia televisiva. Análisis pragmalingüístico [Ketidaksantunan  verbal  dan  perbincangan  umum  di  televisyen.  Satu analisis pragmatik-linguistik]. Peter Lang: Berlin.
Bryant, E. & Marmo, J. (2012). The rules of Facebook friendship: a two-stage examination of  interaction  rules  in  close,  casual,  and  acquaintance  friendships.  Journal  of Social  and Personal Relationships, 29(8), 1013-1035. https://doi.org/10.1177/0265407512443616 . Bolander, B. & Locher, M. (2015). “Peter is a dumb nut”: status updates and reactions to them as ‘acts of positioning’ in Facebook. Pragmatics, 25(1),  99-122. https://doi.org/10.1075/prag.25.1.05bol .
Burke, M. & Develin, M. (2016). Once more with feeling: supportive responses to social sharing on Facebook. In: Proceedings of the 19th ACM Conference on Computer- supported Cooperative Work & Social Computing, ACM, New York, pp. 1462-1474.
Chou, H. G. & Edge, N. (2012). “They are happier and having better lives than I am”: the impact  of using Facebook on perceptions of others’ lives. CyberPsychology,
Behavior, and Social Networking, 15(2), 117-121. https://doi.org/10.1089/cyber.2011.0324 .
Culpeper, J. (2005). Impoliteness and entertainment in the television quiz show: The weekest link. Journal of Politeness Research, Language, Behaviour and Culture, 1(1),
35-72.
Culpeper, J. (2011). Impoliteness: Using language to cause offence. Cambridge: Cambridge University Press.
Dayter, D. (2014). Self-praise in microblogging. Journal of Pragmatics, 61, 91-102. https://doi.org/10.1016/j.pragma.2013.11.021 .
Dynel, M. (2015). The landscape of impoliteness research. Journal of Impoliteness Research, 11(2), 329-354. https://doi.org/10.1515/pr-2015-0013 .
Farida Nugrahani & Hum, M. (2017). Penggunaan bahasa dalam media sosial dan implikasinya terhadap karakter bangsa. Stilistika, 3(1), 1-18.
Fuentes Rodríguez, C. & Brenes Peña, E. (2011). Descortesía verbal y televisión: Hacía una nueva superestructura [Ketidaksantunan verbal dan televisyen: Ke arah satu struktur baharu]. Dalam Dalam S. Alcoba & P. Dolors, (Eds.). Cortesía y Publicidad [Kesantunan dan Pengiklanan] (pp. 63-78). Barcelona: Ariel Letras.
Graham, S. (2015). Relationality, friendship, and identity in digital communication. In: Georgakopoulou,  A.,  Spilioti,  T.  (Eds.),  The  Routledge  Handbook  of  Language  and Digital Communication. Routledge, London, pp. 305-320.
Graham, S. & Hardaker, C. (2017). (Im)politeness in digital communication. In: Culpeper, J., Haugh, M. & Kádár, D. (Eds.), The Palgrave Handbook of Linguistic (Im)politeness. Palgrave Macmillan, London, pp. 785-814.
Hardaker, C. (2013). “Uh… not to be nitpicky but… the past tense of drag is dragged, not drug”: an overview of trolling strategies. Journal of language Aggression and Conflict, 1(1), 58-86. https://doi.org/10.1075/jlac.1.1.04har .
Hardaker. C. & McGlashan, M. (2016). “Real men don’t hate women”: Twitter rape threats and group  identity. Journal of Pragmatics, 91, 80-93. https://doi.org/10.1016/j.pragma.2015.11.005 .
Helfrich, U. (2014). Face work and flaming in social media. In: Bedijs, K., Held, G.,  Maab, C.
(Eds.), Face work and Social Media. LIT-Verlag, Münster, pp. 297-321.
Indirawati Zahid, & Arina Johari. (2018). Kesantunan Melayu: Analisis konteks perbualan dalam rancangan bual bicara. GEMA Online Journal of Language Studies, 18(4), 168- 185.
Indirawati Zahid & Nasihah Hashim. (2018). Strategi dan struktur kesantunan Melayu dalam kritikan  Mentor:  Rancangan  realiti  telivisyen.  Gema  Online  Journal  of Language  Studies, 18(2), 134-153.
Kadar, D. Z. & Mills, S. (2011). Politeness in East Asia. New York: Cambridge University Press.
Kienpointner, M. (2008). Impoliteness and emotional arguments. Journal of Politeness Research, 4(2), 243-265.
Kleinke, S. & Bös, B. (2015). Intergroup rudeness and the metapragmatics of its negotiation in online  discussion
forums. Pragmatics,
25(1),  47-71.
https://doi.org/10.1075/prag.25.1.03kle .
Krishnan, M. (2018). Strategi ketidaksantunan bahasa dalam komen MalaysiaKini (Unpublished Master Thesis). Universiti Malaya, Kuala Lumpur, Malaysia.
Laila Amira Rozli. (2017). Kajian tentang penggunaan unsur sarkastik atau ironi dalam kalangan pengguna Twitter, dalam Adibah Nur’ain Shaharuddin, Fatin Syazwani Zullkifli, Edward Noyed, M. O., Nor Azah Azlin Zakaria, Nur Atikah Jusoh & Nur Zuraini Nordin (Eds.), Bahasa dan Internet (pp 44-52). Pulau Pinang, Malaysia: USM Press.
Locher, M., Bolander, B. & Höhn, N. (2015). Introducing relational work in Facebook and discussion boards. Pragmatics, 25(1), 1-21. https://doi.org/10.1075/prag.25.1.01loc .
Matley, D. (2018). “Let’s see how many of you mother fuckers unfollow me for this”: The pragmatic  function  of  the  hashtag  #sorrynotsorry  in  non-apologetic  Instagram posts. Journal of Pragmatics, 133, 66-78. https://doi.org/10.1016/j.pragma.2018.06.003 .
Mills, S. (2003). Gender and Politeness. United Kingdom: Cambridge University Press.
Muhammad Zuhair Zainal Al-Amin Mydin, & Ahmad Mahmood Musanif. (2018). Makna penutur  bagi  ujaran tak langsung  dalam skrip drama  bahasa  Melayu.  Jurnal Komunikasi: Malaysian Journal of Communication, 34(2), 243-262.
Nor Shahila Mansor, Roslina Mamat, Rozita Che Omar & Akmar Hayati Ahmad Ghazali. (2014). Ketidaksantunan bahasa sebagai strategi pujukan dalam iklan berbahasa Sepanyol. GEMA Online Journal of Language Studies, 14(3), 207-223.
Nor Shahila Mansor. (2019). Bentuk pelanggaran Prinsip Kesantunan dalam filem No Se Aceptan Devoluciones: Satu tinjauan pragmatik. Jurnal Komunikasi: Malaysian Journal of Communication, 35(3), 141-162.
Nur Atikah Jusoh. (2017). Analisis ketidaksantunan bahasa dan kesantunan bahasa dalam laman sosial Facebook berdasarkan Model Ketidaksantunan Culpeper (1996, 2005) dan Strategi Kesantunan Brown dan Levinson (1978, 1987), dalam Adibah Nur’ain Shaharuddin, Fatin Syazwani Zullkifli, Edward Noyed, M. O., Nor Azah Azlin Zakaria, Nur Atikah Jusoh & Nur Zuraini Nordin (Eds.), Bahasa dan Internet (pp 112-128).
Pulau Pinang, Malaysia: USM Press.
Postmes, T. R., Spears, R. & Lea, M. (1998). Breaching or building social boundries: SIDE- effects of computer-mediated communication. Communication Research, 25(6), 689- 715.
Reinecke, L. & Trepte, S. (2014). Authenticity and well-being on social network sites: a two- wave longitudinal study on the effects of online authenticity ad the positivity bias in SNS communication. Computers in Human Behavior, 30, 95-102. https://doi.org/10.1016/j.chb.2013.07.030 .
Shamilah Abdul Halim. (2015). Impoliteness strategies used in a politian’s Facebook (Unpublished Master disertation). University of Malaya, Kuala Lumpur, Malaysia.
Shum, W. & Lee, C. (2013). (Im)politeness and disagreement in two Hong Kong Internet discussion forums. Journal of Pragmatics, 50, 52-83.
Suler, J. (2004). The online disinhibition effect. CyberPsychology & Behavior, 7(3), 321- 326. https://doi.org/10.1089/1094931041291295 .
Watt, R. J. (2003). Politeness. Cambridge: Cambridge University Press.
Zaitul Azma Zainon Hamzah & Ahmad Fuad Mat Hassan. (2012). Penggunaan strategi ketidaksantunan dalam kalangan remaja sekolah. Jurnal Linguistik, 16, 62-74.
Zaitul Azma Zainon Hamzah. (2018). Bahasa dalam realiti kehidupan dan reality kehidupan  dalam  bahasa.  Jurnal  Komunikasi:  Malaysian  Journal  of  Communication 34(2), 338-353.